ലില്ലി ഗ്ലാഡ്‌സ്റ്റൺ

ഒരു അമേരിക്കൻ അഭിനേത്രിയാണ് ലില്ലി ഗ്ലാഡ്‌സ്റ്റൺ (ജനനം ഓഗസ്റ്റ് 2, 1986). മാർട്ടിൻ സ്‌കോർസേസിയുടെ ക്രൈം ഡ്രാമ ചിത്രമായ കില്ലേഴ്‌സ് ഓഫ് ദി ഫ്ലവർ മൂണിൽ (2023) മോളി കൈൽ എന്ന ഒസാജ് വംശജയായ തദ്ദേശീയ അമേരിക്കൻ സ്ത്രീയെ അവതരിപ്പിച്ചതിലൂടെ പ്രശസ്തിയിലേക്കുയർന്നു.  ഈ ചിത്രത്തിലെ പ്രകടനത്തിലൂടെ നിരൂപക പ്രശംസയും നിരവധി അംഗീകാരങ്ങളും നേടി. മോഷൻ പിക്ചർ - ഡ്രാമ വിഭാഗത്തിലെ മികച്ച നടിക്കുള്ള ഗോൾഡൻ ഗ്ലോബ് അവാർഡ്, മികച്ച നടിക്കുള്ള അക്കാഡമി അവാർഡിനായുള്ള നാമനിർദ്ദേശം എന്നീ അംഗീകാരങ്ങൾ നേടിയ ആദ്യത്തെ തദ്ദേശീയ അമേരിക്കക്കാരിയായി അവർ മാറി. 
ആദ്യകാലജീവിതം
1986 ഓഗസ്റ്റ് 2-ന് മൊണ്ടാനയിലെ കാലിസ്പെൽ എന്ന പട്ടണത്തിലാണ് ലില്ലി ജനിച്ചത്.  പിതാവ് പീഗൻ ബ്ലാക്ക്ഫീറ്റ്, നെസ് പെർസെ എന്നീ തദ്ദേശീയ അമേരിക്കൻ വംശങ്ങളിൽ നിന്നുള്ളയാളും മാതാവ് യൂറോപ്യനും ആണ്. 

അഞ്ചാം വയസ്സിൽ റിട്ടേൺ ഓഫ് ദി ജെഡൈ എന്ന ചിത്രം കണ്ടപ്പോൾ അതിലെ  ഇവോക് എന്ന കഥാപാത്രത്തെ അവതരിപ്പിക്കാനുള്ള ആഗ്രഹമാണ് ലില്ലിയെ ഒരു നടിയാകാൻ പ്രേരിപ്പിച്ചത്.  കുട്ടിക്കാലത്ത് മിസ്സൗള ചിൽഡ്രൻസ് തിയേറ്റർ ലില്ലിയുടെ പട്ടണത്തിലെത്തിയപ്പോൾ അവർ അവതരിപ്പിച്ച് സിൻഡ്രല്ല നാടകത്തിൽ സിൻഡ്രല്ലയുടെ ക്രൂരയായ അർദ്ധസഹോദരിയെ അവതരിപ്പിച്ചതാണ് ലില്ലിയുടെ അഭിനയകലയിലെ തുടക്കം.

മിഡിൽ സ്കൂൾ കാലഘട്ടത്തിൽ ലില്ലിയുടെ കുടുംബം സിയാറ്റിൽ പ്രദേശത്തേക്ക് താമസം മാറ്റി.  അവിടെ കലാലയ സിനിമകളിലും തീസിസുകളിലും അഭിനയിച്ച ലില്ലി സിയാറ്റിൽ പ്രദേശത്തെ യുവാക്കൾക്കായി ലാഭേച്ഛയില്ലാത്ത പ്രവർത്തിക്കുന്ന നാടക കമ്പനിയായ സ്റ്റോൺ സൂപ്പ് തിയേറ്ററിൽ ചേർന്നു. 2004-ൽ വാഷിംഗ്ടണിലെ മൗണ്ട്‌ലേക്ക് ടെറസിലെ മൗണ്ട്‌ലേക്ക് ടെറസ് ഹൈസ്‌കൂളിൽ നിന്ന് ബിരുദം നേടി. 2008-ൽ മൊണ്ടാന സർവകലാശാലയിൽ നിന്ന് അഭിനയത്തിലും/സംവിധാനത്തിലും ബാച്ചിലർ ഓഫ് ഫൈൻ ആർട്‌സ് (ബിഎഫ്എ) ബിരുദവും നേറ്റീവ് അമേരിക്കൻ സ്റ്റഡീസ് മൈനറും നേടി. 2010-ൽ, ഓട്രിയിലെ നേറ്റീവ് വോയ്‌സ്, യുഎം സ്കൂൾ ഓഫ് തിയേറ്റർ ആൻഡ് ഡാൻസ്, ദി മൊണ്ടാന റിപ്പർട്ടറി തിയേറ്റർ എന്നിവയുടെ സഹനിർമ്മാണമായ ദി ഫ്രൈബ്രെഡ് ക്വീനിൽ അവർ അഭിനയിച്ചു.

ചലച്ചിത്രങ്ങളിൽ
ജിമ്മി പി: സൈക്കോതെറാപ്പി ഓഫ് എ പ്ലെയിൻസ് ഇന്ത്യൻ (2012) എന്ന ചിത്രത്തിലൂടെയാണ് ഗ്ലാഡ്‌സ്റ്റോണിന്റെ ചലച്ചിത്ര അരങ്ങേറ്റം. 2022-ൽ മോറിസ മാൾട്ട്സ് സംവിധാനം ചെയ്ത ദി അൺനോൺ കൺട്രി എന്ന സിനിമയിൽ അഭിനയിച്ചു. ഈ ചിത്രത്തിലെ അഭിനയത്തിന് മികച്ച നായികാവേഷത്തിനുള്ള ഗോഥം ഇൻഡിപെൻഡന്റ് ഫിലിം അവാർഡ് ലഭിച്ചു.

മാർട്ടിൻ സ്‌കോർസേസിയുടെ സംവിധാനത്തിൽ 2023 ഒക്ടോബറിൽ പുറത്തിറങ്ങിയ കില്ലേഴ്‌സ് ഓഫ് ദി ഫ്ലവർ മൂൺ എന്ന ചിത്രത്തിലെ മുഖ്യകഥാപാത്രമായ മോളി കൈൽ എന്ന ഒസാജ് വംശജയായ തദ്ദേശീയ അമേരിക്കൻ സ്ത്രീയെ അവതരിപ്പിച്ചതിലൂടെ ലില്ലി ഗ്ളാഡ്സ്റ്റൺ പ്രശസ്തിയിലേക്കുയർന്നു.  ഈ ചിത്രത്തിലെ ലില്ലിയുടെ പ്രകടനത്തിന് വ്യാപകമായ നിരൂപക പ്രശംസ ലഭിക്കുകയും ഈ പ്രകടനം ചിത്രത്തിന്റെ ഹൈലൈറ്റ് എന്ന് വിശേഷിപ്പിക്കപ്പെടുകയും ചെയ്തു.  2024 ഫെബ്രുവരിയിൽ, കില്ലേഴ്‌സ് ഓഫ് ദി ഫ്ലവർ മൂണിലെ അഭിനയത്തിന് മികച്ച നടിക്കുള്ള സ്‌ക്രീൻ ആക്ടേഴ്‌സ് ഗിൽഡ് അവാർഡ് നേടുന്ന ആദ്യത്തെ തദ്ദേശീയ അമേരിക്കൻ അഭിനേത്രിയായി.

വ്യക്തിജീവിതം
എൽജിബിടിക്യു കമ്മ്യൂണിറ്റിയിലെ അംഗമായ ലില്ലി ഗ്ളാഡ്സ്റ്റൺ സ്വയം മിഡിൽ ജെൻഡർ എന്ന് വിശേഷിപ്പിക്കുന്നു."

അവലംബം

വർഗ്ഗം:1986-ൽ ജനിച്ചവർ
വർഗ്ഗം:അമേരിക്കൻ ചലച്ചിത്ര നടിമാർ
വർഗ്ഗം:ജീവിച്ചിരിക്കുന്നവർ